ΚΑΝΔΙΩ Β. ΜΑΡΑΓΚΟΥ, Δικηγόρος, Στ. Πρωίου 99 & Φολεγάνδρου 11, Ερμούπολη, Σύρος, ΤΚ 84100, ΑΦΜ 059495011 ΔΟΥ Σύρου, τηλ. 22810-86211, φαξ 22810-86865, κιν. 6972088882, e-mail: maragouk@gmail.com

**ΕΝΩΠΙΟΝ ΤΟΥ ΣΥΝΤΟΝΙΣΤΗ ΤΗΣ ΑΠΟΚΕΝΤΡΩΜΕΝΗΣ ΔΙΟΙΚΗΣΗΣ ΑΙΓΑΙΟΥ**

**Ειδική διοικητική προσφυγή**

**(κατ’ άρθρο 227 του Ν. 3852/2010, όπως ισχύει)**

**1.** Του Αριστείδη Ρώτα του Ιωάννη, δημοτικού συμβούλου Δήμου Σύρου – Ερμούπολης, κατοίκου Ποσειδωνίας Σύρου.

**2.** Της Κανδιώς Μαραγκού του Βίκτωρα, δημοτικού συμβούλου Δήμου Σύρου – Ερμούπολης, κατοίκου Ποσειδωνίας Σύρου.

**3.** Της Μαρίας Μαυρίκου του Μιχαήλ, δημοτικού συμβούλου Δήμου Σύρου – Ερμούπολης, κατοίκου Πάγου Σύρου.

**4.** Του Ιωάννη Βρούτση του Νικολάου, δημοτικού συμβούλου Δήμου Σύρου – Ερμούπολης, κατοίκου Ερμούπολης Σύρου.

**5.** Του Ιωάννη Κεράνη του Σταμάτιου, δημοτικού συμβούλου Δήμου Σύρου – Ερμούπολης, κατοίκου Επισκοπείου Σύρου.

**6.** Του Παναγιώτη Κουταβά του Ιωάννη, δημοτικού συμβούλου Δήμου Σύρου – Ερμούπολης, κατοίκου Φοίνικα Σύρου.

**ΚΑΤΑ**

**1.** Του Δήμου Σύρου – Ερμούπολης, με έδρα την Ερμούπολη της Σύρου, νομίμως εκπροσωπούμενου.

**2.** Της υπ’ αρ. 18/2024 απόφασης του δημοτικού συμβουλίου του Δήμου Σύρου – Ερμούπολης (ΑΔΑ:9Φ5ΠΩΗΟ-Β62), με θέμα *«Συγκρότηση Διοικητικού Συμβουλίου της Δημοτικής Επιχείρησης Ύδρευσης Αποχέτευσης Σύρου (ΔΕΥΑΣ)».*

Κατά της ανωτέρω προσβαλλόμενης υπ’ αρ. 18/2024 απόφασης του δημοτικού συμβουλίου του Δήμου Σύρου – Ερμούπολης (ΑΔΑ:9Φ5ΠΩΗΟ-Β62), με θέμα *«Συγκρότηση Διοικητικού Συμβουλίου της Δημοτικής Επιχείρησης Ύδρευσης Αποχέτευσης Σύρου (ΔΕΥΑΣ)»* ενιστάμεθα και ζητάμε την ακύρωσής της για τους κατωτέρω αναφερόμενους νόμιμους και βάσιμους λόγους.

**Α) ΠΑΡΑΒΑΣΗ ΟΥΣΙΩΔΟΥΣ ΤΥΠΟΥ**

Παράβαση ουσιώδους τύπου που έχει ταχθεί για την ενέργεια της διοικητικής πράξηςαποτελεί, μεταξύ άλλων: α) η μη τήρηση των κανόνων για τη νόμιμη σύνθεση και λειτουργία των συλλογικών οργάνων των δήμων, β) η παράλειψη προηγούμενης γνώμης, όπου προβλέπεται και γ) η μη αναφορά αιτιολογίας, όπου ορίζεται. Σημειωτέον ότι παραβίαση του δικαιώματος προηγούμενης γνώμης (ακρόασης), που προβλέπεται στο άρθρο 20 παρ. 2 του Συντάγματος και 6 του Κώδικα Διοικητικής Διαδικασίας, συντρέχει όταν δεν κλήθηκαν νομίμως να εκφράσουν τις απόψεις τους πριν την έκδοση της προσβαλλόμενης πράξης, εκφράζοντας ουσιώδεις ισχυρισμούς ή στοιχεία στο αρμόδιο διοικητικό όργανο.

Περαιτέρω, σύμφωνα με τον ισχύοντα **Κανονισμό Λειτουργίας του δημοτικού συμβουλίου του Δήμου Σύρου – Ερμούπολης** (που εγκρίθηκε με την υπ’ αρ. 122/2017 απόφαση του δημοτικού συμβουλίου του Δήμου Σύρου – Ερμούπολης – ΑΔΑ: 7Ζ22ΩΗΟ-9Ε7) και συγκεκριμένα:

**α)** σύμφωνα με το άρθρο 3 «Αρμοδιότητες μελών Προεδρείου», παρ. 2, περ. ε ορίζονται επί λέξει τα εξής: *«2. Ο Πρόεδρος του Δημοτικού Συμβουλίου (….) ε) Φροντίζει ώστε τρεις (3) ημέρες πριν από τη συνεδρίαση, να βρίσκονται στη διάθεση των επικεφαλής των Δημοτικών Παρατάξεων οι φάκελοι επί των θεμάτων που θα συζητηθούν για την ενημέρωση των δημοτικών συμβούλων». Και*

**β)** σύμφωνα με το άρθρο 4 «Σύγκληση του Δημοτικού Συμβουλίου», παρ. 7, ορίζονται επί λέξει τα εξής: *«Οι συνεδριάσεις του Δημοτικού Συμβουλίου διεξάγονται, εκτός εξαιρέσεων, κατά τις απογευματινές έως βραδινές ώρες».*

Επίσης, σύμφωνα με το **άρθρο 67 παρ. 4 εδ. γ’ του Ν. 3852/2010** ορίζονται επί λέξει τα εξής: *«Άρθρο 67 Σύγκληση του δημοτικού συμβουλίου (…) 4. Η πρόσκληση αναρτάται αυθημερόν στην ιστοσελίδα του δήμου και κοινοποιείται στους συμβούλους, με μήνυμα ηλεκτρονικού ταχυδρομείου τρεις (3) τουλάχιστον πλήρεις ημέρες πριν από την ημέρα που ορίζεται για τη συνεδρίαση. Οι δημοτικοί σύμβουλοι αμέσως μετά από την εγκατάσταση των δημοτικών αρχών οφείλουν να δηλώσουν στον πρόεδρο του δημοτικού συμβουλίου τη διεύθυνση του ηλεκτρονικού ταχυδρομείου τους.* ***Οι εισηγήσεις των θεμάτων γνωστοποιούνται έγκαιρα και το αργότερο δύο (2) ημέρες πριν από τη συνεδρίαση του δημοτικού συμβουλίου, με την επιφύλαξη της παρ. 5.»***

Τέλος, ο θεσμός των Δημοτικών Επιχειρήσεων Ύδρευσης και Αποχέτευσης (ΔΕΥΑ) καθιερώθηκε με το ν. 1069/80 «Περί κινήτρων δια την ίδρυσιν Επιχειρήσεων Υδρεύσεως και Αποχετεύσεως» (Α΄ 191). Σύμφωνα με τις διατάξεις του **άρθρου 3 του ν.1069/1980,** όπως ισχύουν σήμερα οι ΔΕΥΑ διοικούνται από Διοικητικό Συμβούλιο, το οποίο συγκροτείται το αργότερο τρεις (3) μήνες από τη συγκρότηση του νέου δημοτικού συμβουλίου. **Η ΔΕΥΑ που συνιστάται σε έναν Δήμο διοικείται από 11μελές διοικητικό συμβούλιο, το οποίο ορίζεται από το Δημοτικό Συμβούλιο με τους αναπληρωτές του και αποτελείται**:

* από τον Δήμαρχο ή τον οριζόμενο από αυτόν σύμβουλο, ως Πρόεδρο,
* έξι (6) αιρετούς εκπροσώπους του δήμου, εκ των οποίων οι τέσσερις (4) ανήκουν στην παράταξη του Δημάρχου και
* ακόμη τέσσερις εκπροσώπους.

Εκτός από τους αιρετούς εκπροσώπους του Δήμου, ως μέλη του Διοικητικού Συμβουλίου των ΔΕΥΑ ορίζονται, με τους αναπληρωτές τους:

* Ένα (1) μέλος ως εκπρόσωπος των εργαζομένων στην επιχείρηση, που υποδεικνύεται από την πλέον αντιπροσωπευτική συνδικαλιστική οργάνωση των εργαζομένων στην επιχείρηση ή, εφόσον ελλείπει τέτοια, από το σύνολο των εργαζομένων στην επιχείρηση, τους οποίους ο Πρόεδρος του Διοικητικού Συμβουλίου συγκαλεί σε γενική συνέλευση για τον σκοπό αυτόν.
* Ένα (1) μέλος ως εκπρόσωπος περιβαλλοντικού ή κοινωνικού φορέα της περιοχής, κάτοχος πτυχίου Α.Ε.Ι. της ημεδαπής ή ισότιμου τίτλου της αλλοδαπής, με αποδεδειγμένη εμπειρία ή γνώσεις συναφείς με το αντικείμενο της επιχείρησης. Ο καθορισμός του περιβαλλοντικού ή κοινωνικού φορέα και η διαπίστωση της συνδρομής των προϋποθέσεων στο πρόσωπο του προτεινόμενου από αυτόν μέλους, γίνεται με απόφαση του δημοτικού συμβουλίου.
* Δύο (2) δημότες ή μόνιμοι κάτοικοι με αποδεδειγμένη εμπειρία ή γνώσεις συναφείς με το αντικείμενο της επιχείρησης (βλ. Εγκύκλιος 43/16.01.2024 Υπουργείου Εσωτερικών – ΑΔΑ: ΨΙΦ646ΜΤΛ6-15Κ) ***(βλ. Εγκύκλιος 43/16.01.2024 Υπουργείου Εσωτερικών – ΑΔΑ: ΨΙΦ646ΜΤΛ6-15Κ).***

**Ωστόσο,** σύμφωνα με το **ΦΕΚ 4041/τεύχος Β’/05-11-2019, στο οποίο δημοσιεύθηκε η υπ’αρ. 58527/22-10-2019 απόφαση του Συντονιστή Αποκεντρωμένης Διοίκησης Αιγαίου, με την οποία εγκρίθηκε η τροποποίηση της συστατικής πράξης της Δημοτικής Επιχείρησης Ύδρευσης - Αποχέτευσης Σύρου (Δ.Ε.Υ.Α.Σ.) Νομού Κυκλάδων**, ορίζεται ότι η υποπαράγραφος 3στ της συστατικής πράξης αντικαθίσταται ως εξής: *«Η ΔΕΥΑΣ διοικείται από ενδεκαμελές διοικητικό συμβούλιο, το οποίο ορίζεται από το Δημοτικό Συμβούλιο με τους αναπληρωτές του και αποτελείται από τον Δήμαρχο, ή τον οριζόμενο από αυτόν σύμβουλο, ως Πρόεδρο και έξι (6) ακόμη αιρετούς εκπροσώπους του δήμου, εκ των οποίων οι τέσσερις (4) ανήκουν στην παράταξη του Δημάρχου.* ***Τα λοιπά μη αιρετά μέλη που ορίζονται από το δημοτικό συμβούλιο, ως μέλη του Διοικητικού Συμβουλίου της ΔΕΥΑΣ, με τους αναπληρωτές τους είναι****: Ένα (1) μέλος ως εκπρόσωπος των εργαζομένων στην επιχείρηση.* ***Ένα (1) μέλος ως εκπρόσωπος του Φορέα Προστατευόμενων Περιοχών Κυκλάδων*** *και Δύο (2) δημότες ή μόνιμοι κάτοικοι με αποδεδειγμένη εμπειρία ή γνώσεις συναφείς με το αντικείμενο της επιχείρησης».*

**ΕΝ ΠΡΟΚΕΙΜΕΝΩ,η προσβαλλόμενη απόφαση πρέπει να ακυρωθεί λόγω παράβασης ουσιώδους τύπου, διότι συντρέχουν οι παρακάτω πλημμέλειες:**

**Α.1.)** **Δεν τηρήθηκαν οι κανόνες για τη νόμιμη σύνθεση και λειτουργία του δημοτικού συμβουλίου** και δη: **Α.1.1.)** η συγκεκριμένη συνεδρίαση του Δημοτικού Συμβουλίου διεξήχθη Σάββατο πρωινές ώρες και όχι απογευματινές ή βραδινές ώρες, και τούτο συνέβη χωρίς να συντρέχει ή να αιτιολογείται από το Προεδρείο κατ’ εξαίρεση περίπτωση (παράβαση άρθρου 4 παρ. 7 Κανονισμού), **Α.1.2.)**η συζήτηση του συγκεκριμένου θέματος έλαβε χώρα χωρίς προηγουμένως η εισήγηση του θέματος να γνωστοποιηθεί στο σύνολο των δημοτικών συμβούλων ή έστω ο φάκελος του συγκεκριμένου θέματος να τεθεί στη διάθεσή μας (παράβαση άρθρου 3 παρ. 2 περ. ε Κανονισμού & άρθρου 67 παρ. 4 εδ. γ’ του Ν. 3852/2010), ώστε να ενημερωθούμε εγκαίρως για τη νόμιμη σύνθεση του Δ.Σ. της ΔΕΥΑΣ, τον αριθμό, την ιδιότητα ή και ειδικότητα των οριζόμενων μελών κ.ο.κ. και να αποφασίσουμε σύννομα.

**Α.2.)** **Υπήρξε παράλειψη προηγούμενης γνώμης Φορέα Προστατευόμενων Περιοχών Κυκλάδων, δηλαδή ενός περιβαλλοντικού φορέα**, ώστε αυτός με τη σειρά του να ορίσει ως μέλος στο ΔΣ της ΔΕΥΑΣ, ένα (1) μέλος του, ως εκπρόσωπό του, κάτοχο πτυχίου Α.Ε.Ι. της ημεδαπής ή ισότιμου τίτλου της αλλοδαπής, με αποδεδειγμένη εμπειρία ή γνώσεις συναφείς με το αντικείμενο της επιχείρησης. Ειδικότερα, όπως προκύπτει από την προσβαλλόμενη απόφαση ζητήθηκε ο ορισμός εκπροσώπων στο ΔΣ της ΔΕΥΑΣ **μόνον** από το Εργατοϋπαλληλικό Κέντρο Κυκλάδων, το οποίο σημειωτέον δεν είναι ούτε φορέας Προστατευόμενων Περιοχών Κυκλάδων (ως περιβαλλοντικός φορέας), ούτε κοινωνικός φορέας, αλλά σωματείο εργαζομένων, ενώ παραλείφθηκε η προηγούμενη γνώμη Φορέα Προστατευόμενων Περιοχών Κυκλάδων ή παρεμφερούς περιβαλλοντικού φορέα που δραστηριοποιείται και έχει την έδρα του στο νησί της Σύρου, όπως π.χ. ο περιβαλλοντικός σύλλογος με την επωνυμία «Παρατηρητήριο Ποιότητας Περιβάλλοντος Σύρου». Οι περιβαλλοντικοί αυτοί φορείς, λοιπόν, δεν κλήθηκαν νομίμως να εκφράσουν εγγράφως τις απόψεις τους στο δημοτικο συμβούλιο και να προτείνουν έμπειρα και επιστημονικά καταρτισμένα μέλη τους, ως εκπροσώπους τους στο Δ.Σ. της ΔΕΥΑΣ, πριν την έκδοση της προσβαλλόμενης πράξης.

**Α.3.) Μη αναφορά αιτιολογίας,** αναφορικά με τη συνδρομή των οριζόμενων από το νόμο προϋποθέσεων στο πρόσωπο των προτεινόμενων δημοτών αλλά και των προτεινόμενων από τον περιβαλλοντικό ή κοινωνικό φορέα μελών. **Ειδικότερα, με την προσβαλλόμενη απόφαση του δημοτικού συμβουλίου ΔΕΝ ΑΙΤΙΟΛΟΓΕΙΤΑΙ α)** ότι τα προτεινόμενα μέλη ως εκπρόσωποι του δήθεν κοινωνικού φορέα και δη του Εργατοϋπαλληλικού Κέντρου Κυκλάδων, κ.κ. Ιωάννης Μπάιλας και Μάρκος Βουτσινος, είναι κάτοχοι πτυχίου Α.Ε.Ι. της ημεδαπής ή ισότιμου τίτλου της αλλοδαπής, ούτε ότι διαθέτουν αποδεδειγμένη εμπειρία ή γνώσεις συναφείς με το αντικείμενο της επιχείρησης, όπως απαιτεί ο νόμος και **β)** ότι οι προτεινόμενοι δύο (2) δημότες ή μόνιμοι κάτοικοι διαθέτουν αποδεδειγμένη εμπειρία ή γνώσεις συναφείς με το αντικείμενο της επιχείρησης, όπως απαιτεί ο νόμος.

**Β) ΠΑΡΑΒΑΣΗ ΚΑΤ’ ΟΥΣΙΑΝ ΔΙΑΤΑΞΗΣ ΝΟΜΟΥ**

Η παράβαση κατ’ ουσίαν διάταξης νόμου αποτελεί τον ευρύτερο λόγο ακυρώσεως και αναφέρεται στην εσωτερική νομιμότητα της πράξης. Ο έλεγχος εν προκειμένω συνίσταται στην κρίση για το εάν ο κανόνας που θεσπίζεται με την προσβαλλόμενη πράξη, είναι σύμφωνος με τους κανόνες δικαίου που προβλέπουν τη θέσπισή του ή βρίσκεται σε αρμονία μ’ αυτούς.

Ως προελέχθη, σύμφωνα με τις διατάξεις του **άρθρου 3 του ν.1069/1980,** οι ΔΕΥΑ διοικούνται **από 11μελές διοικητικό συμβούλιο, το οποίο ορίζεται από το Δημοτικό Συμβούλιο με τους αναπληρωτές του και αποτελείται, μεταξύ άλλων, από:**

* Ένα (1) μέλος ως εκπρόσωπος των εργαζομένων στην επιχείρηση, που υποδεικνύεται από την πλέον αντιπροσωπευτική συνδικαλιστική οργάνωση των εργαζομένων στην επιχείρηση ή, εφόσον ελλείπει τέτοια, από το σύνολο των εργαζομένων στην επιχείρηση, τους οποίους ο Πρόεδρος του Διοικητικού Συμβουλίου συγκαλεί σε γενική συνέλευση για τον σκοπό αυτόν.
* Ένα (1) μέλος ως εκπρόσωπος περιβαλλοντικού ή κοινωνικού φορέα της περιοχής, κάτοχος πτυχίου Α.Ε.Ι. της ημεδαπής ή ισότιμου τίτλου της αλλοδαπής, με αποδεδειγμένη εμπειρία ή γνώσεις συναφείς με το αντικείμενο της επιχείρησης. Ο καθορισμός του περιβαλλοντικού ή κοινωνικού φορέα και η διαπίστωση της συνδρομής των προϋποθέσεων στο πρόσωπο του προτεινόμενου από αυτόν μέλους, γίνεται με απόφαση του δημοτικού συμβουλίου *(βλ. Εγκύκλιος 43/16.01.2024 Υπουργείου Εσωτερικών – ΑΔΑ: ΨΙΦ646ΜΤΛ6-15Κ).*

Επίσης, σύμφωνα με το **ΦΕΚ 4041/τεύχος Β’/05-11-2019, στο οποίο δημοσιεύθηκε η υπ’αρ. 58527/22-10-2019 απόφαση του Συντονιστή Αποκεντρωμένης Διοίκησης Αιγαίου, με την οποία εγκρίθηκε η τροποποίηση της συστατικής πράξης της Δημοτικής Επιχείρησης Ύδρευσης - Αποχέτευσης Σύρου (Δ.Ε.Υ.Α.Σ.) Νομού Κυκλάδων**, ορίζεται ότι η υποπαράγραφος 3στ της συστατικής πράξης αντικαθίσταται ως εξής: *«Η ΔΕΥΑΣ διοικείται από ενδεκαμελές διοικητικό συμβούλιο, το οποίο ορίζεται από το Δημοτικό Συμβούλιο με τους αναπληρωτές του και αποτελείται από τον Δήμαρχο, ή τον οριζόμενο από αυτόν σύμβουλο, ως Πρόεδρο και έξι (6) ακόμη αιρετούς εκπροσώπους του δήμου, εκ των οποίων οι τέσσερις (4) ανήκουν στην παράταξη του Δημάρχου.* ***Τα λοιπά μη αιρετά μέλη που ορίζονται από το δημοτικό συμβούλιο, ως μέλη του Διοικητικού Συμβουλίου της ΔΕΥΑΣ, με τους αναπληρωτές τους είναι****: Ένα (1) μέλος ως εκπρόσωπος των εργαζομένων στην επιχείρηση.* ***Ένα (1) μέλος ως εκπρόσωπος του Φορέα Προστατευόμενων Περιοχών Κυκλάδων*** *και Δύο (2) δημότες ή μόνιμοι κάτοικοι με αποδεδειγμένη εμπειρία ή γνώσεις συναφείς με το αντικείμενο της επιχείρησης».*

Περαιτέρω, όσον αφορά στον ορισμό του αντιπροέδρου της ΔΕΥΑ από ένα Δήμο, σύμφωνα με το **άρθρο 3 παρ.1 εδ. δ΄ του ν. 1069/1980**, ο αντιπρόεδρος ορίζεται κατά την πρώτη συνεδρίαση του διοικητικού συμβουλίου κατόπιν ψηφοφορίας μεταξύ των μελών του και σε περίπτωση ισοψηφίας, υπερισχύει η ψήφος του προέδρου.

Τέλος, σύμφωνα με την εγκύκλιο ΥΠ.ΕΣ. εγκ. 102/63900/13.09.2019, για τον υπολογισμό της αναλογίας που προβλέπεται στην **παρ. 1β’ του άρθρου 6 του ν. 2839/2000,** όπως ισχύει, περί της υποχρεωτικής αναλογικής εκπροσώπησης κάθε φύλου, αυτή υπολογίζεται σε ποσοστό ίσο τουλάχιστον με το 1/3 των διοριζομένων ή υποδεικνυομένων σύμφωνα με τις κείμενες διατάξεις, εφόσον τα μέλη που διορίζονται ή υποδεικνύονται είναι πάνω από ένα (1). Τυχόν δεκαδικός αριθμός στρογγυλοποιείται στην επόμενη ακέραιη μονάδα, εφόσον το κλάσμα είναι ίσο με μισό της μονάδας και άνω. Οι διατάξεις της περίπτωσης β` εφαρμόζεται στα υπηρεσιακά συμβούλια, στα διοικητικά συμβούλια και στα συλλογικά όργανα διοίκησης που συγκροτούνται μετά την έναρξη ισχύος του νόμου. **Συγκρότηση συλλογικού οργάνου των περιπτώσεων α` και β` χωρίς την τήρηση των προϋποθέσεων του παρόντος άρθρου ΔΕΝ ΕΙΝΑΙ ΝΟΜΙΜΗ,** πλην αποδεδειγμένης ανεπάρκειας ικανού αριθμού προσώπων του ετέρου φύλου και εξαιρουμένων των εκ της θέσεώς τους (ex officio) μελών. Επιπρόσθετα, σύμφωνα με την εγκύκλιο Υπ. Διοικητικής Ανασυγκρότησης ΔΙΔΑΔ/Φ.37/Α.1/13/οικ.12383/06.04.2017 διευκρινίζεται ότι σύμφωνα με την οικεία νομολογία, η ελάχιστη συμμετοχή του κάθε φύλλου εφαρμόζεται χωριστά για τα τακτικά και χωριστά για τα αναπληρωματικά μέλη (απόφαση 151/2008 ΝΣΚ (ΟΛΟΜ).

**ΕΝ ΠΡΟΚΕΙΜΕΝΩ,η προσβαλλόμενη απόφαση πρέπει να ακυρωθεί λόγω παράβασης κατ’ ουσίαν διάταξης νόμου, διότι συντρέχουν οι παρακάτω πλημμέλειες:**

**Β.1.)** Δεν ορίστηκε από το δημοτικό συμβούλιο, ως μέλος του Δ.Σ. της ΔΕΥΑΣ, συγκεκριμένο πρόσωπο ως εκπρόσωπος των εργαζομένων στην επιχείρηση, που να είχε προηγουμένως υποδειχθεί από την πλέον αντιπροσωπευτική συνδικαλιστική οργάνωση των εργαζομένων στην επιχείρηση ή, εφόσον ελλείπει τέτοια, από το σύνολο των εργαζομένων στην επιχείρηση (παράβαση άρθρου 3 του ν.1069/1980). Η προσβαλλόμενη απόφαση αρκέστηκε απλώς στον αόριστο ορισμό επί λέξει *«Εκπρόσωπος Εργαζομένων ΔΕΥΑ Σύρου» και «Αναπληρωτής Εκπρόσωπος Εργαζομένων ΔΕΥΑ Σύρου».*

**Β.2.) Ορίστηκαν μέλη στο ΔΣ της ΔΕΥΑΣ, οι κ.κ. Ιωάννης Μπάιλας (τακτικό μέλος) και Μάρκος Βουτσίνος (αναπληρωματικό μελος), ως εκπρόσωποι του Εργατοϋπαλληλικού Κέντρου Κυκλάδων ορισμένοι με το υπ’ αρ. πρωτ. 291/Φ.090/19-01-2024 έγγραφό του, κατά παράβαση του νόμου, αφού:**

**α) το Εργατοϋπαλληλικό Κέντρο Κυκλάδων δεν είναι Φορέας Προστατευόμενων Περιοχών Κυκλάδων όπως απαιτεί η συστατική πράξη της επιχείρησης, δηλαδή περιβαλλοντικός φορέας όπως απαιτεί ο νόμος, και**

**β) οι κ.κ. Ιωάννης Μπάιλας και Μάρκος Βουτσίνος δεν είναι κάτοχοι πτυχίου Α.Ε.Ι. της ημεδαπής ή ισότιμου τίτλου της αλλοδαπής και επίσης δεν αποδείχθηκε ότι έχουν αποδεδειγμένη** **εμπειρία ή γνώσεις συναφείς με το αντικείμενο της επιχείρησης** (παράβαση άρθρου 3 του ν.1069/1980 & συστατικής πράξης ΔΕΥΑΣ - ΦΕΚ 4041/τεύχος Β’/05-11-2019).

**Β.3**.) **Ορίστηκε ως αντιπρόεδρος του Δ.Σ. της ΔΕΥΑΣ ο Ιωάννης Βουτσίνος, κατά παράβαση του νόμου, αφού ο αντιπρόεδρος ορίζεται κατά την πρώτη συνεδρίαση του διοικητικού συμβουλίου**, κατόπιν ψηφοφορίας μεταξύ των μελών του και σε περίπτωση ισοψηφίας, υπερισχύει η ψήφος του προέδρου (παράβαση άρθρου 3 παρ.1 εδ. δ΄ του ν. 1069/1980).

**Β.4.) Δεν τηρήθηκε η υποχρεωτική αναλογική εκπροσώπηση κάθε φύλου, σε ποσοστό ίσο τουλάχιστον με το 1/3 των διοριζομένων ή υποδεικνυομένων μελών**, αφού εκ των ένδεκα (11) οριζόμενων τακτικών μελών μόλις ένα (1) είναι γυναίκα και δη η κα Θεοδώρα Καρτάνου και εκ των ένδεκα (11) οριζομένων αναπληρωματικών μελών μόλις δύο (2) είναι γυναίκες και δη οι κ.κ. Ρόζα Ξανθάκη και Χριστιάννα Πάπιτση, ενώ δεν αναφέρθηκε, δεν αποδείχθηκε και δεν διαπιστώθηκε από το σώμα και δεν αναγράφεται στην προσβαλλόμενη απόφαση ανεπάρκεια ικανού αριθμού προσώπων του ετέρου φύλου (παράβαση άρθρου 6 παρ. 1β’ του ν. 2839/2000)

Επειδή έχουμε έννομο συμφέρον για την άσκηση της παρούσας ειδικής διοικητικής προσφυγής κατά της προσβαλλόμενης, κατ’ άρθρο 227 του Ν. 3852/2010, όπως έχει τροποποιηθεί και ισχύει σήμερα, δεδομένου ότι τυγχάνουμε αιρετοί – δημοτικοί σύμβουλοι του Δήμου Σύρου – Ερμούπολης, όσοι δεν εξ ημών λάβαμε μέρος στην επίμαχη συνεδρίαση του δημοτικού συμβουλίου δεν υπερψηφίσαμε την προσβαλλόμενη απόφαση, και δη την καταψηφίσαμε.

Επειδή η παρούσα ασκείται παραδεκτώς και εμπροθέσμως.

Επειδή η παρούσα είναι νόμιμη και βάσιμη.

**ΓΙΑ ΤΟΥΣ ΛΟΓΟΥΣ ΑΥΤΟΥΣ**

και με ρητή επιφύλαξη παντός νόμιμου δικαιώματός μας

**ΖΗΤΑΜΕ**

Να γίνει δεκτή η παρούσα προσφυγή μας.

Να ακυρωθεί η υπ’ αρ. 18/2024 απόφαση του δημοτικού συμβουλίου του Δήμου Σύρου – Ερμούπολης (ΑΔΑ:9Φ5ΠΩΗΟ-Β62).

Ερμούπολη, 2 Φεβρουαρίου 2024

Η πληρεξούσια δικηγόρος